Il pazient medegià

Da Johann Peter Hebel / Ignaz Cathomen

Glieud bainstanta han malgrà lur "utschels dad aur" tuttina mintgatant era da tuttas sorts grevezzas e malsognas che na mulestan per ventira betg il pover dianter. I dat numnadamain malsognas che n'èn betg da chattar en l'aria, mabain en stgadellas plainas e magiels emplenids, en sutgas pulstradas ed en letgs da saida. Da quai savess in ritg vischin dad Amsterdam raquintar inqual chaussa. L'entir avantmezdi seseva el en sia sutga pulstrada e fimava la pipa, sche quai n'al deva betg memia bler da far, u ch'el guardava or da fanestra per dustar sias mirveglias. Da mezdi dentant mangiava el sco in lavurer da guaud, ed ils vischins sa dumandavan mintgatant: "Suffla il vent u buffa il vischin talmain?" Er durant il suentermezdi mangiava e baveva el adina puspè, baud insatge da fraid, baud insatge da chaud, senza fom ed appetit, per spira lungurella, fin viaden en la saira, uschia ch 'ins saveva mai propi dir nua che finiva il gentar e cumenzava la tschaina. Suenter tschaina sa metteva el en letg ed era uschè stanchel, sco sch'el avess chargià crappa l'entir di u fendì laina. Uschia ha'l survegnì in venter grossezza ed è daventà malsagidaivel e steri sco in satg pulenta. Ni mangiar ni durmir al fascheva plaschair, e lung temp era el, sco i va inqualgia, na propi en pe ma er betg malsaun per da dretg. Da tadlar sin el dentant aveva el traitschientsessantatschintg malsognas, numnadamain mintga di in'autra. Tuts medis dad Amsterdam han stuì surpigliar d'al curar. EI ha bavì entiras sadellas da bavrondas ed entiras badigliadas da pulvras e pirlas grondas sco ovs dad andas e tut ch'al numnava be l'apoteca ambulanta. Tuts medicaments n'han dentant gidà nagut; pertge el n'observava betg ils cumonds dals medis e scheva be: "pertge sun jau in ritg, sche jau manglass viver sco in chaun, e sch'ils medis na vulan betg curar mai cun mes daners?"

Finalmain ha el udì dad in medi ch'abitava 100 ura lunsch davent. Quel saja uschè capavel, ch'ils malsauns vegnian sauns, sch'el be guardia sin els, e la mort giaja or da via ad el, nua ch'el sa laschia vesair. Tar quest medi ha noss um gì fidanza ed el al scriva pertutgant sia malsogna. Il medi ha prest percurschì tge ch'al mancava, na medicaments mabain tempranza e moviment, ed el ha pensà: "Be spetga, tai hai jau prest curà!" Ed el ha scrit a l'um ina brev dal suandant cuntegn: "Bun ami, Vus avais ina malsogna maligna; jau poss dentant curar Vus, sche Vus observais mes cumonds. Vus avais ina nauscha bestga en Voss venter, in dragun cun set chaus. Cun quest dragun stoss jau discurrer mez e perquai stuais Vus vegnir tar mai.
Dentant Vus dastgais viagiar ni en charrotscha ni a chaval, mabain be a pe; uschiglio scurlattais Vus il dragun ch'el maglia Voss dadens, set begls cun ina morsa. En segunda lingia na dastgais Vus betg mangiar pli che duas giadas a di in taglier plain legums, da mezdi ina liongia da brassar latiers e la saira in ov e la damaun ina schuppa da charn cun tschagugliuns. Quai che Vus mangiais dapli, fa be crescher pli e pli il dragun, uschia ch'el As smatga il dir talmain ch'il cusunz na dovra betg pli far vestgids per Vus; percunter po il scrinari far Voss vaschè da mort. Quai è mes cussegl e sche Vus na vulais betg al suandar, n'udis Vus primavaira proxima betg pli il cucu a chantond. Faschai tge che Vus vulais!"

Legend il malsaun quests pleds uschè clers, ha'l gia l'autra damaun fatg purtar ses stivals ed è sa mess sin viadi sco il medi l'aveva cumandà. L'emprim di èsi ì uschè plaun vinavant ch'ina glimaja avess pudì ordavant ad el. Vegniva el salidà d'insatgi, na respundeva el betg il salid, e sch'in verm sa ruschnava insanua sur la via vi, passava el aposta sin quel. Dentant gia la segunda e terza damaun al parevi ch'ils utschels n'hajan anc mai chantà uschè amuraivel sco oz, e la rugada pareva uschè frestga ed ils papavers a l'ur dals ers eran uschè cotschens, e tut la glieud ch'el scuntrava, salidavan cordialmain ed el medemamain. E mintga damaun cur ch'el abandunava l'albiert, eri pli bel che mai ed el chaminava di per di pli tgunsch e pli ledamain. E cur ch'el è arrivà il deschdotgavel di en la citad dal medi ed è stà si l'auter di, sa sentiva el uschè bain, ch'el ha ditg: "Jau n'avess er betg pudì vegnir saun in pli tgutg mument che gist uss che jau duess ir tar il medi. Sch'i ramurass be in zic en las ureglias, u sch'i faschess uschiglio insanua in zic mal."
Arrivà tar il medi ha quel al prendì per il maun ed ha ditg: "Uss ma raquintai ina giada exactamain tge ch'As manca propriamain!" Qua ha'l ditg: "Signur docter, i ma manca, Dieu saja ludà, insumma nagut, e sche Vus essas uschè saun sco jau, ma fa quai plaschair." Il medi ha lur manegià: "Igl è stà in bun spiert ch'ha cusseglià a Vus da suandar mes cussegl. Il dragun è ussa ì en malura. Ma Vus avais anc da ses ovs en Voss corp; perquai stuais Vus turnar a pe a chasa. Là resgiais Vus mintga di in pau laina, uschia che nagin vesa, e Vus na dastgais betg mangiar dapli che quai che la fom pretenda, per ch'ils ovs na vegnian betg cuads ora; faschais Vus quai, pudais Vus vegnir fitg vegls." Quests pleds ha'l ditg cun in surrir da furbaz. L'um bainstant dentant ha ditg: "Signur docter, Vus essas in stupent schani, jau As chapesch cumplainamain."
EI ha fatg tenor ses cussegl ed ha vivì 87 onns, quatter mais e diesch dis, adina saun sc'in pesch e mintg'onn da Bumaun ha'I tramess al medi sco salid ventg marenghins, fins e bels.